Document ID: 32004R1920

PADOMES REGULA (EK) Nr. 1920/2004
(2004. gada 25. oktobris),
ar kuru groza Regulu (EK) Nr. 992/95, ar ko atver Kopienas tarifu kvotas dažiem Norvēģijas izcelsmes lauksaimniecības un zivsaimniecības produktiem un paredz šo kvotu pārvaldību
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. pantu,
ņemot vērā Komisijas priekšlikumu,
tā kā:
(1)
Saskaņā ar Regulu (EK) Nr. 992/95 (1) šādiem produktiem tika atvērtas Kopienas tarifu kvotas.
(2)
Vienošanās par Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovākijas un Slovēnijas (še turpmāk - “valstis, kas pievienojas”) dalību Eiropas ekonomikas zonā tika panākta ar EEZ Paplašināšanās nolīgumu, kuru 2003. gada 14. oktobrī parakstīja Kopiena un tās dalībvalstis, Islande, Lihtenšteina, Norvēģija un valstis, kas pievienojas.
(3)
Līdz to procedūru pabeigšanai, kas vajadzīgas EEZ Paplašināšanās nolīguma pieņemšanai, vēstuļu apmaiņas veidā tika panākta vienošanās, kas nodrošina pagaidu EEZ Paplašināšanās nolīguma piemērošanu. Minētā vienošanās vēstuļu apmaiņas veidā tika apstiprināta ar Padomes Lēmumu 2004/368/EK (2).
(4)
EEZ Paplašināšanās nolīgums paredz 1973. gada EK un Norvēģijas brīvās tirdzniecības nolīguma papildu protokolu (še turpmāk - “protokols”), kas nosaka jaunu Kopienas tarifu kvotu atvēršanu dažiem zivsaimniecības produktiem. Šīs jaunās tarifu kvotas būtu jāatver.
(5)
Protokols paredz no 2005. gada jauno tarifu kvotu izmantošanu apturēt katra gada 15. oktobrī tā, lai gada beigās jebkurš neizmantotais atlikums būtu pieejams tikai importam.
(6)
Tāpēc Regula (EK) Nr. 992/95 būtu attiecīgi jāgroza.
(7)
EEZ Paplašināšanās nolīgums stājas spēkā 2004. gada 1. maijā, šī regula būtu jāpiemēro no minētā datuma un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regula (EK) Nr. 992/95 ar šo ir grozīta šādi.
1)
Ir iekļauts šāds pants:
“2a. pants
No 2005. gada katra gada 15. oktobrī pārtrauc apakškvotu ar kārtas numuriem 09.0760 un 09.0763 izmantošanu.
Nākamajā darba dienā šo kvotu neizmantotos atlikumus dara pieejamus importam, kas no minētā gada 1. oktobra attiecīgajam gadam deklarēts saskaņā ar apakškvotu ar attiecīgā gada kārtas numuru 09.0778.
Sākot ar katra gada 15. oktobri, jebkuras kvotas, kas pēc tam ir atdotas atpakaļ, jo tās nav izmantotas, padara pieejamas tikai importam, kas deklarēts no attiecīgā gada 1. oktobra.”
2)
I un II pielikums ir grozīts saskaņā ar šīs regulas pielikumu.
2. pants
1. 2004. gadā ikgadējos tarifu kvotu ar kārtas numuriem 09.0752, 09.0756 un 09.0758 apjomus samazina proporcionāli kvotas perioda daļai, ņemot vērā pilnas nedēļas, kas pagājušas līdz 2004. gada 1. maijam.
2. 2004. gadā tarifu kvotas ar kārtas numuru 09.0754 atver 24 800 tonnām uz laikposmu no 15. jūnija līdz 31. decembrim.
3. pants
Šī regula stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
To piemēro no 2004. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2004. gada 25. oktobrī

Labels: 5
3
6
18
15